钦定古今图书集成/明伦汇编/官常典/第560卷 > 邢君牙
## 钦定古今图书集成/明伦汇编/官常典/第560卷 > 邢君牙

按《唐书》本传：“君牙，瀛州乐寿人。少从幽蓟、平卢军，以
战功历果毅、折冲郎将。安禄山反，从侯希逸涉海入
青州。田神功为兖郓节度使，使君牙将兵屯好畤，防
盛秋。吐蕃犯京师，代宗出陕，以扈从功，累封河间郡
公。建中初，李晟从马燧讨田悦，以君牙为都将，在武
安、襄国间凡五战，斩馘功最。德宗出奉天，晟率君牙”
倍道赴难，徙屯渭桥，军中便宜，唯君牙得豫。晟在凤
翔，数行边，常以君牙守。晟入朝，代为凤翔观察使，俄
领节度，检校尚书右仆射。吐蕃岁犯边，君牙劭耕讲
战以为备，戎不得侵。又城陇州平戎川，号“永信城。”卒
官，赠司空。初，布衣张汾者，无绍而干君牙，轩然坐客
上会吏擿簿书，以盗没，宴钱五万，君牙怒其欺，汾不
谢去，曰：“吾在京师，闻邢君牙一时豪杰，今乃与设吏
论钱云何？”君牙惭，遽释吏，引为上客。留月馀，以五百
缣为谢。其屈己好士类此。